गर्भ स्थित ‘हिरण्य’ में इन्द्रियों की उत्पत्ति - गर्भ स्थित ‘हिरण्य’ में दो प्रकार की इन्द्रियों के लिए जो स्थान रखा गया जिसमें प्रथम भाग वाली इंद्रियाँ जो ज्ञानेंद्रियाँ अथवा वस्तुगत अपने-अपने विषयों की जानकारी कराने वाली इंद्रियाँ हैं। चूँकि स्थूल रूप पदार्थ तत्त्वों की संख्या पाँच है और स्थूल पदार्थ रूप पाँच तत्त्वों को अपने व्यवहार अथवा जानकारी हेतु प्रत्येक के अपने-अपने विषय होते हैं, जिसके माध्यम से उस पदार्थ तत्त्व की जानकारी होती है। दूसरे शब्दों में यह कहा जा सकता है कि जिन-जिन सूक्ष्म तत्त्वों से जिन-जिन स्थूल पदार्थ तत्त्वों की उत्पत्ति होती है वही उन-उन स्थूल पदार्थ तत्त्वों का विषय है। स्थूल पदार्थ रूप तत्त्वों की संख्या पाँच है। इसीलिए उसके विषय भी पाँच ही हुये। इसीलिए पाँच विषयों को जानने-समझने हेतु प्रत्येक विषय हेतु एक-एक ज्ञानेन्द्रिय ‘हिरण्य’ के अन्तर्गत क्रमिक रूप में जैसे-जैसे विषय रूपी सूक्ष्म तत्त्वों की उत्पत्ति और क्रमिक विकास के क्रम से स्थूल-पदार्थ तत्त्वों की उत्पत्ति और विकास बाह्य सृष्टि में होता है, ठीक उसी क्रम में उसी विकास-पद्धति से ज्ञानेन्द्रियों की भी उत्पत्ति और विकास होता है।